ก.ล.ต.ไฟเขียวบจ.ทุกแห่งเลื่อนประชุมผู้ถือหุ้นประจำปีเลี่ยง “โควิด-19”
ก.ล.ต.ไฟเขียวบจ.เลื่อนประชุมผู้ถือหุ้นประจำปีเลี่ยง "โควิด-19"
ก.ล.ต.ไฟเขียวบจ.เลื่อนประชุมผู้ถือหุ้นประจำปีเลี่ยง "โควิด-19"
30 มี.ค. 2563

ผู้สื่อข่าวรายงานว่า ในวันนี้ (30 มีนาคม 2563) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า สืบเนื่องจากสถานการณ์แพร่ระบาดของเชื้อไวรัสโคโรนา 2019 หรือ COVID-19 ซึ่งอาจส่งผลให้บริษัทจดทะเบียนหลายแห่งมีเหตุขัดข้องไม่สามารถจัดประชุมสามัญผู้ถือหุ้นประจำปีหรือจัดประชุมล่าช้าเกินกว่าระยะเวลาที่พระราชบัญญัติบริษัทมหาชนจำกัดกำหนด
ทั้งนี้ ก.ล.ต. จึงได้แจ้งบริษัทจดทะเบียนทุกแห่ง ว่าบริษัทจดทะเบียนสามารถพิจารณาเลื่อนการจัดประชุมสามัญผู้ถือหุ้นประจำปีได้ และเมื่อได้ดำเนินการจัดประชุมแล้ว ให้มีหนังสือชี้แจงเหตุผลยื่นต่อนายทะเบียนเป็นรายกรณีไป ทั้งนี้ โดยเป็นไปตามประกาศของกรมพัฒนาธุรกิจการค้าเรื่อง มาตรการรองรับการแพร่ระบาดของโรคติดเชื้อไวรัสโคโรนา 2019 หรือโรคโควิด 19 ซึ่งอาจส่งผลกระทบต่อการจัดประชุมของนิติบุคคล พ.ศ. 2563 ซึ่งประกาศ ณ วันที่ 4 มีนาคม 2563